Kuga: Eienaars gewaarsku oor slenter; nog ’n brandvideo sien die lig‘n Skermskoot uit die video wat die 2 Januarie in die Hermanus-omgewing geneem is. Eienaars van die Ford Kuga wat vroeër vandeesweek herroep is, is gewaarsku om nie vir ŉ slenter te val waarin iemand maak asof hy namens Ford die motor kom oplaai om dit na ŉ handelaar te neem nie. Die Suid-Afrikaanse Versekeringmisdaadburo (SAICB) het Woensdag ŉ waarskuwing aan die polisie en versekeringsmaatskappye uitgereik, nadat Tracker SA Dinsdag daarin kon geslaag om ŉ Kuga in Gauteng op te spoor wat amper in die slenter gebuit is. “Iemand het die vrou geskakel en reëlings getref om haar Kuga op te laai. Sy het onraad vermoed nadat hulle met die motor weg is en het dadelik haar opsporingsmaatskappy geskakel. Ons is nie bewus van enige ander voorvalle nie,” het Garth de Klerk, uitvoerende hoof van SAICB, gesê. De Klerk sê hierdie is nie die eerste slenter van hierdie soort nie en hy glo sindikate volg herroepings omdat dit al voorheen ook gebeur het toe ander motorfabrikate in Suid-Afrika herroep is. “Indien iemand jou bel om jou motor te kom haal, is dit beter om direk met jou naaste handelaar te skakel. Moenie die telefoonnommer gebruik wat hulle aan jou verskaf nie, bel die handelaar direk,” het hy gewaarsku. Minesh Bhagaloo, ŉ woordvoerder van Ford SA, het bevestig Kuga-eienaars moet self hulle motors na die naaste Ford-handelaar neem. Die motoreienaars sal ŉ huurmotor kry terwyl die Kuga die nodige herstelwerk ondergaan. “Indien klante nog nie self hul motors ingebring het nie, sal ons ŉ brief, e-pos of SMS aan hulle stuur waarin ons hulle versoek om hul Kuga’s vir ons te bring. Ons het ook ŉ sosialemediaveldtog om Kuga-eienaars in kennis te stel van die herroeping,” het Bhagaloo gesê. Hy sê Ford SA sal onder geen omstandighede ŉ Kuga by ŉ eienaar kom haal nie. Hy het ook aanbeveel dat motoreienaars direk met die handelaar skakel om te verseker hulle werk met ŉ personeellid van Ford. Intussen het nog ŉ video van ŉ Kuga, wat op 2 Januarie in die Hermanus-omgewing uitgebrand het, gister die ronde op sosiale media begin doen. “Ons was op pad terug van Hermanus na Kaapstad toe ons sien iets brand. My vriend het die video geneem, want ek het bestuur. Die oomblik wat ons verby gery het, het ŉ waterbottel of ŉ band op die Kuga gebars en ons het dit op video vasgelê. “Die arme gesin was regtig ontsteld, maar gelukkig was daar reeds verkeerspolisie en nooddienste op die toneel,” het Devan Swanepoel, wat die video oorspronklik gedeel het, gesê. “Ek het gedink ek sal die video maar deel, aangesien dit nou so ŉ aktuele saak is, maar ek kry eintlik vir Ford jammer, ek dink hulle probeer om hul brouwerk reg te stel.” Maroela Media het intussen by die brandweerdiens van Nelspruit bevestig dat die motor wat gister voor die Mediclinic-hospitaal uitgebrand het, wel ŉ Ford Figo was. Seeing that the Ford Kuga is currently a hot topic…???? Here's one exploding right next to us!#nuts Posted by Dévan Swanepoel on Wednesday, January 18, 2017